У №7 “Маладосці” 2015 г. паэзіі, з аднаго боку, многа, а з другога, надзвычай мала – толькі дзве падборкі ўласна маладых паэтаў, што мы нядаўна разгледзелі. Трэцім нумарам ідзе святар айцец Яўстафій, чалавек сталы, а потым распачынаецца падборка розных паэтаў “Рамонкавы світанак”, які адчыняе не хто іншы, як прадстаўнік слаўнай наменклатуры, старшыня Гарадзенскага літаб’яднання СПБ, Людміла Кебіч, якой, відаць, цесна на старонках “ЛіМа” і “Полымя”. Што ж, натура шырокая. А калі чалавек надрукаваўся, то ён жадае водгукаў на сваю творчасць. Іншых жа водгукаў на часопісныя публікацыі, як толькі ў нашай рубрыцы, не бывае. З чаго робім выснову, што менавіта ад нас прагне датклівая душа Кебіч водгукаў.